ՏԵՂԵԿԱՆՔ-ՀԻՄՆԱՎՈՐՈՒՄ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵԻՑ ՆՊԱՏԱԿԱՅԻՆ ՀԱՏԿԱՑՈՒՄ՝ ՍՈՒԲՎԵՆՑԻԱ ՍՏԱՆԱԼՈՒ ՆՊԱՏԱԿՈՎ 2020 ԹՎԱԿԱՆԻ ԲՅՈՒՋԵՏԱՅԻՆ ՖԻՆԱՆՍԱՎՈՐՄԱՆ ԾՐԱԳՐԱՅԻՆ ՀԱՅՏԵՐ ՆԵՐԿԱՅԱՑՆԵԼՈՒ ԹՈՒՅԼՏՎՈՒԹՅՈՒՆ ՏԱԼՈՒ ՄԱՍԻՆ» ՄԵՂՐԻ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ

Սույն որոշման ընդունումը պայմանավորված է հետևյալ հանգամանքներով.

* Մեղրի համայնքում համալիր մարզադպրոցի և ընդարձակ մարզադահլիճի բացակայությունը զրկում է մեծամասշտաբ մրցումներ կազմակերպելու և մարզական միջոցառումներ հյուրընկալելու հնարավորությունից, խոչընդոտում սպորտաձևերի լիարժեք զարգացումը: Ներկայումս տարածաշրջանի հանրակրթական դպրոցներում սովորում են շուրջ 1407 աշակերտներ և համայնքն ունի մանկապատանեկան սպորտի մասսայականացման ու զարգացման մեծ ներուժ: Մարզական պարապմունքներն անց են կացվում «Մեղրիի մարզամշակութային կենտրոն» ՀՈԱԿ-ի, հանրակրթական դպրոցների տարբեր դահլիճներում, որոնք չեն համապատասխանում ժամանակակից չափանիշներին, գտնվում են ոչ բարվոք վիճակում, և բավարար չեն առավել մեծ թվով մարզվողներ ներգրավելու համար:
* Շվանիձոր բնակավայրումգտնվող ամբուլատորիան կորցրել է իր նախնական նշանակությունը, որի հետևանքով նպատակային օգտագործվում են ամբուլատորիայի շենքային հնարավորությունների միայն 10 տոկոսը: Մյուս կողմից Շվանիձոր գյուղում չի մատուցվում նախադպրոցական կրթության ծառայություն և այնտեղ բնակվող նախադպրոցական տարիքի 25 երեխաներ զրկված են մանկապարտեզ հաճախելու հնարավորությունից: Առաջարկվում է վերակառուցել Շվանիձորի բժշկական ամբուլատորիան՝ հնարավորություններ ստեղծելով միևնույն շենքում ամբուլատորիայի և մանկապարտեզի միաժամանակյա գործարկման համար:
* Մեղրի համայնքում նախադպրոցական կրթության ոլորտում առկա հիմնախնդիր է նաև Լեհվազի մանկապարտեզի վերանորոգումը: Այն Մեղրի քաղաքի մանկապարտեզի մասնաճյուղն է և ունի շուրջ 30 սան: Լեհվազում գործող մանկապարտեզի շենքը կառուցվել է դեռևս 1968 թ. և մինչ օրս չի վերանորոգվել, ամբողջությամբ գտնվում է հնամաշ և անբարեկարգ վիճակում, ինչի պատճատով լուրջ խոչընդոտներ և դժվարություններ են առաջանում մանկապարտեզում ուսումնադաստիարակչական գործընթացի լիարժեք կազմակերպման ընթացքում: Առաջարկվում է հիմնանորոգել Լեհվազում գործող Մեղրիի մանկապարտեզի մասնաճյուղը:
* Ագարակ քաղաքի Աբովյան փողոցը և դրան հարող բնակելի տարածքները շարունակաբար ենթարկվում են բացասական ազդեցության՝ պայմանավորված քամիների գերակայությամբ և կիսաքանդ ճանապարհից գոյացող փոշով, երթևեկության հետևանքով առաջացող աղտոտումներով:

Վերոնշյալ ծրագրերի իրագործումը կնպաստի Մեղրի համայնքում սպորտի, նախադպրոցական կրթության, ճանապարհային ենթակառուցվածքների զարգացմանն ու բարելավմանը:

Սույն որոշման նախագծի ընդունումը Մեղրի համայնքի բյուջեում կառաջացնի մուտքերի էական ավելացում մոտ 262 000 000 ՀՀ դրամի չափով:

ՀԱՄԱՅՆՔԻ ՂԵԿԱՎԱՐ՝ Մ. ԶԱՔԱՐՅԱՆ